Document ID: 32001R0418

Uredba Komisije (ES) št. 418/2001
z dne 1. marca 2001
o dovoljenju za nove dodatke in načine uporabe dodatkov v krmi
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 70/524/EGS z dne 23. novembra 1970 o dodatkih v krmi [1], kakor je bila nazadnje spremenjena z Uredbo Komisije (ES) št. 2697/2000 [2], in zlasti člena 4 Direktive,
ob upoštevanju naslednjega:
(1) Direktiva 70/524/EGS predvideva, da se lahko novi dodatki ali načini uporabe dodatkov dovolijo po pregledu zahtevka, vloženega v skladu s členom 4 Direktive.
(2) Člen 9e(1) Direktive določa, da se za nove dodatke ali načine uporabe dodatkov lahko izda začasno dovoljenje, če so izpolnjeni pogoji iz členov od 3a(b) do (e) Direktive 70/524/EGS in če lahko glede na razpoložljive rezultate domnevamo, da imajo enega od učinkov iz člena 2(a), kadar se uporabljajo v prehrani živali. Tako začasno dovoljenje lahko velja za obdobje do štirih let v primeru dodatkov iz dela II Priloge C k Direktivi.
(3) Glede na oceno predložene dokumentacije novi pripravki iz mikroorganizmov in encimov ter novi načini uporabe pripravkov iz mikroorganizmov in encimov, opisanih v prilogah I in II, izpolnjujejo zgoraj navedene pogoje in jim je zato mogoče izdati začasno dovoljenje za obdobje štirih let.
(4) Člen 2(aaa) Direktive 70/524/EGS zahteva, da so dovoljenja za kokcidiostatike povezana z osebo, ki je odgovorna za njihovo dajanje v promet.
(5) Člen 9b Direktive 70/524/EGS določa, da se dovoljenja za take snovi dajejo za obdobje 10 let od datuma, ko začne veljati dokončno dovoljenje, če so izpolnjeni vsi pogoji, določeni v členu 3a Direktive 70/524/EGS.
(6) Glede na oceno predložene dokumentacije kokcidiostatiki, opisani v Prilogi III, izpolnjujejo vse zahteve člena 3a, kadar se uporabljajo pri kategoriji živali in pod pogoji, opisanimi v navedeni prilogi.
(7) Glede na predloženo dokumentacijo so potrebni nekateri postopki za zaščito delavcev pred izpostavljenostjo dodatkom.Vendar pa mora biti takšna zaščita zagotovljena z uporabo Direktive Sveta 89/391/EGS z dne 12. junija 1989 o uvedbi ukrepov za spodbujanje izboljšav za varnost in zdravje delavcev pri delu [3] in nadaljnjih posamičnih direktiv.
(8) Znanstveni odbor za prehrano živali je podal pozitivno mnenje v zvezi z neškodljivostjo pripravkov iz encimov in mikroorganizmov in iz kokcidiostatika ter v zvezi z ugodnim učinkom kokcidiostatika na živinorejsko proizvodnjo pod pogoji, opisanimi v navedenih prilogah.
(9) Ukrepi, predvideni s to uredbo, so v skladu z mnenjem Stalnega odbora za krmo -
SPREJELA NASLEDNJO UREDBO:
Člen 1
Dovoljena je uporaba pripravkov, naštetih v Prilogi I k tej uredbi, ki spadajo v skupino "Mikroorganizmi", kot dodatkov pri prehrani živali v skladu s pogoji, določenimi v navedeni prilogi.
Člen 2
Dovoljena je uporaba pripravkov, naštetih v Prilogi II k tej uredbi, ki spadajo v skupino "Encimi", kot dodatkov pri prehrani živali v skladu s pogoji, določenimi v navedeni prilogi.
Člen 3
Dovoljena je uporaba pripravkov, naštetih v Prilogi III k tej uredbi, ki spadajo v skupino "Kokcidiostatiki in druge zdravilne snovi", kot dodatkov pri prehrani živali v skladu s pogoji, določenimi v navedeni prilogi.
Člen 4
Ta uredba začne veljati dan po objavi v Uradnem listu Evropskih skupnosti.
Uporablja se od 1. marca 2001.
Ta uredba je v celoti zavezujoča in se neposredno uporablja v vseh državah članicah.
V Bruslju, 1. marca 2001

Labels: 17
16
0
3
6